
R A P O R T

asupra propunerii legislative pentru completarea lit.b) a art.1 din Legea nr.44/1994 privind veteranii de război, precum şi unele drepturi ale invalizilor şi văduvelor de război
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru completarea lit.b) a art.1 din Legea nr.44/1994 privind veteranii de război, precum şi unele drepturi ale invalizilor şi văduvelor de război, trimisă cu adresa nr. Pl.x 695 din 18 septembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.603/25.04.2006 - favorabil)

· Consiliului Economic şi Social (nr.847/10.04.2006 - negativ)
· Comisiei pentru buget, finanţe şi bănci (nr.601/05.10.2006 - negativ)
· Comisiei pentru apărare, ordine publică şi siguranţă naţională (nr.32/612/04.10.2006 - negativ)
precum şi punctul de vedere al Guvernului (nr.1524/16.05.2006 - negativ).
Propunerea legislativă are ca obiect de reglementare modificarea lit.b) a art.1 din Legea nr.44/1994 privind veteranii de război, precum şi unele drepturi ale invalizilor şi văduvelor de război, în sensul recunoaşterii calităţii de veteran de război şi pentru persoanele care au lucrat la dezamorsarea câmpurilor de mine până la 31 decembrie 1946 şi ulterior, prin ordin special al Marelui Stat Major, până la distrugerea tuturor câmpurilor cu muniţii neexplodate.
Comisia propune Plenului Camerei Deputaţilor respingerea propunerii legislative întrucât adoptarea ei va genera inechităţi în raport cu persoanele care participă în prezent la distrugerea muniţiilor provenind din timpul conflagraţiei şi care încă mai pot fi descoperite. Prin urmare, procesul „distrugerii tuturor câmpurilor cu muniţii neexplodate” nu este încheiat, iar neraportarea la o dată certă, coroborată cu ideea aplicării unui tratament juridic egal persoanelor care au acţionat în situaţii şi imprejurări similare, ar putea conduce la interpretări inadmisibile, cum ar fi extinderea perioadei de referinţă până în prezent.

Considerăm că voinţa legiuitorului a fost exprimată neîndoielnic în conţinutul actual al art.1 lit.b), apreciindu-se că perioada cu gradul maxim de risc şi periculozitate pentru respectivele activităţi a fost reprezentată de perioada din timpul celor două războaie mondiale până la 31 decembrie 1946.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director în cadrul Ministerului Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, 3 voturi împotrivă şi o abţinere.

5. Propunerea legislativă a fost respinsă de Senat în şedinţa din 14.09.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 10 octombrie 2006, Comisia propune respingerea  propunerii legislative.

